Христо Ясенов
Едно въже за всички

chitanka.info

Народните светци от в. „Мир“

и от „Народ“ и „Препорец“ раята

и този път за слава и резил

решили са да вземат общината.

Та София — такъв обширен град —

нали от тях така цъфти и свети

бездомните по улиците мрат,

а гладните се хранят със декрети.

Какво от туй, че има мор и глад,

че жертви сме на калните сокаци?

Днес столичният кмет е демократ

с помощници — отбрани народняци!

И три години тия умове

във кметството все кризи разрешават,

а в резултат — от глад и студове

ред граждани престанаха да шават.

А зная аз какво ви трябва вам —

едно въже топтан да ви обхване,

но някак си от чуждите е срам —

та нека между нас да си остане.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.